               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.3.2019
            COM(2019) 111 final
            2019/0061(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Διεθνή Επιτροπή για τη Διατήρηση των Θυννοειδών του Ατλαντικού και για την κατάργηση της απόφασης 10974/1/14 REV 1

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ευρωπαϊκής Ένωσης στο πλαίσιο των συνεδριάσεων της Διεθνούς Επιτροπής για τη Διατήρηση των Θυννοειδών του Ατλαντικού (ICCAT), για την περίοδο 2019-2023, σε σχέση με την προβλεπόμενη έγκριση των μέτρων διατήρησης και διαχείρισης.

               2.Πλαίσιο της πρότασης

               2.1.Διεθνής σύμβαση για τη διατήρηση των θυννοειδών του Ατλαντικού

               Η διεθνής σύμβαση για τη διατήρηση των θυννοειδών του Ατλαντικού (σύμβαση ICCAT) αποσκοπεί, με τη σύσταση της ICCAT, να προωθήσει τη συνεργασία για τη διατήρηση των πληθυσμών τόνου και τονοειδών σε επίπεδα που επιτρέπουν τα μέγιστα βιώσιμα αλιεύματα για την κάλυψη διατροφικών και λοιπών αναγκών. Η σύμβαση άρχισε να ισχύει στις 21 Μαρτίου 1969.

               Η Ένωση είναι συμβαλλόμενο μέρος της ICCAT, αφού ενέκρινε τη σύμβαση σύμφωνα με την απόφαση του Συμβουλίου της 9ης Ιουνίου 1986
                  1
               .

               2.2.Διεθνής Επιτροπή για τη Διατήρηση των Θυννοειδών του Ατλαντικού

               Η ICCAT είναι το όργανο που συστάθηκε από τη σύμβαση ICCAT για να λαμβάνει δεσμευτικές αποφάσεις («συστάσεις») για τη διατήρηση και διαχείριση της αλιείας που εμπίπτει στην αρμοδιότητά της. Τα μέτρα αυτά ενδέχεται να καταστούν δεσμευτικά για την Ένωση.

               Ως συμβαλλόμενο μέρος της ICCAT, η Ένωση έχει δικαιώματα συμμετοχής και ψήφου. Η επιτροπή ICCAT λαμβάνει τις αποφάσεις της με συναίνεση.

               2.3.Αποφάσεις της ICCAT

               Η ICCAT έχει την εξουσία να εκδίδει συστάσεις για τη διατήρηση και διαχείριση της αλιείας που εμπίπτει στην αρμοδιότητά της, οι οποίες είναι δεσμευτικές για τα συμβαλλόμενα μέρη.

               Σύμφωνα με το άρθρο VIII.2 της σύμβασης ICCAT, οι εν λόγω συστάσεις αρχίζουν να ισχύουν έξι μήνες μετά την ημερομηνία κοινοποίησής τους στα συμβαλλόμενα μέρη από την ICCAT. Η σύσταση δεν είναι δεσμευτική για τα συμβαλλόμενα μέρη που έχουν υποβάλει ένσταση και την έχουν επιβεβαιώσει. Εάν η ένσταση υποστηρίζεται από την πλειοψηφία των συμβαλλομένων μερών, η σύσταση δεν τίθεται σε ισχύ.

               3.Θέση που πρέπει να ληφθεί εξ ονόματος της Ένωσης

               Η θέση που πρέπει να ληφθεί εξ ονόματος της Ένωσης στις ετήσιες συνεδριάσεις των περιφερειακών οργανώσεων διαχείρισης της αλιείας (ΠΟΔΑ) καθορίζεται επί του παρόντος σύμφωνα με προσέγγιση δύο σταδίων. Οι κατευθυντήριες αρχές και οι προσανατολισμοί της θέσης της Ένωσης καθορίζονται σε πολυετή βάση με απόφαση του Συμβουλίου και η θέση αυτή προσαρμόζεται στη συνέχεια για κάθε ετήσια συνεδρίαση με ανεπίσημα έγγραφα της Επιτροπής που υποβάλλονται προς συζήτηση στην ομάδα εργασίας του Συμβουλίου.

               Όσον αφορά την ICCAT, η προσέγγιση αυτή υλοποιείται με την απόφαση 10974/1/14 REV 1 του Συμβουλίου, της 20ης Ιουνίου 2014, η οποία καθορίζει τη θέση της Ένωσης στην ICCAT για την περίοδο 20142018. Η εν λόγω απόφαση περιλαμβάνει γενικές αρχές και προσανατολισμούς, αλλά λαμβάνει επίσης υπόψη, στο μέτρο του δυνατού, τις ιδιαιτερότητες της ICCAT. Επιπλέον, καθορίζει τη συνήθη διαδικασία για τον καθορισμό της θέσης της Ένωσης σε ετήσια βάση, όπως ζητήθηκε από τα κράτη μέλη.

               Η απόφαση 10974/1/14 REV 1 προβλέπει την αναθεώρηση της θέσης της Ένωσης πριν από την ετήσια συνεδρίαση του 2019. Κατά συνέπεια, η παρούσα πρόταση καθορίζει τη θέση της Ένωσης στο πλαίσιο της ICCAT για την περίοδο 2019-2023 και, ως εκ τούτου, αντικαθιστά την απόφαση 10974/1/14 REV 1.

               Η απόφαση 10974/1/14 REV 1 ενσωμάτωσε τις αρχές και τους προσανατολισμούς της νέας κοινής αλιευτικής πολιτικής (ΚΑΠ), που καθορίζονται στον κανονισμό (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  2
               , λαμβανομένων επίσης υπόψη των στόχων που έθεσε η ανακοίνωση της Επιτροπής σχετικά με την εξωτερική διάσταση της ΚΑΠ
                  3
               . Επιπλέον, προσάρμοσε τη θέση της Ένωσης στη Συνθήκη της Λισαβόνας.

               Η τρέχουσα αναθεώρηση λαμβάνει υπόψη, σε συνδυασμό με τις επιπτώσεις της αλιείας, την ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, με τίτλο Ευρωπαϊκή στρατηγική για τις πλαστικές ύλες σε μια κυκλική οικονομία
                  4
               , την κοινή ανακοίνωση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας και της Επιτροπής, με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  5
               , καθώς και τα συμπεράσματα του Συμβουλίου σχετικά με την εν λόγω κοινή ανακοίνωση
                  6
               .

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Οι «πράξεις που παράγουν έννομα αποτελέσματα» περιλαμβάνουν πράξεις οι οποίες παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο, καθώς και μέσα που δεν έχουν δεσμευτική ισχύ βάσει του διεθνούς δικαίου, αλλά «μπορούν να επηρεάσουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  7
               .

               4.1.2.Εφαρμογή στην προκειμένη περίπτωση

               Η ICCAT είναι όργανο που έχει συσταθεί με συμφωνία, συγκεκριμένα με τη σύμβαση ICCAT.

               Οι πράξεις τις οποίες καλείται να εγκρίνει η ICCAT συνιστούν πράξεις που παράγουν έννομα αποτελέσματα. Πρόκειται να είναι δεσμευτικές βάσει του διεθνούς δικαίου σύμφωνα με το άρθρο VIII της σύμβασης ICCAT και, δεδομένου ότι οι συστάσεις της ICCAT μπορούν να συμπληρώσουν, να τροποποιήσουν ή να αντικαταστήσουν υποχρεώσεις που καθορίζονται στην ισχύουσα νομοθεσία της ΕΕ, μπορούν να επηρεάσουν με καθοριστικό τρόπο το περιεχόμενο της εν λόγω νομοθεσίας, συγκεκριμένα:

               ·τον κανονισμό (EΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας
                  8
               ·

               ·τον κανονισμό (ΕΚ) αριθ. 1224/2009 του Συμβουλίου περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής
                  9
               ·

               ·τον κανονισμό (ΕΕ) 2017/2403 του Ευρωπαϊκού Κοινοβουλίου και του Συμβουλίου σχετικά με τη βιώσιμη διαχείριση των εξωτερικών αλιευτικών στόλων
                  10
               ·

               ·τον κανονισμό (ΕΕ) 2016/1627 του Ευρωπαϊκού Κοινοβουλίου και του Συμβουλίου για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο και για την κατάργηση του κανονισμού (ΕΚ) αριθ. 302/2009 του Συμβουλίου
                  11
               ·

               ·τον κανονισμό (ΕΚ) αριθ. 1936/2001 του Συμβουλίου περί ορισμένων μέτρων ελέγχου των δραστηριοτήτων αλιείας των άκρως μεταναστευτικών ειδών ιχθύων
                  12
               ·

               ·τον κανονισμό (ΕΚ) αριθ. 520/2007 του Συμβουλίου για τη θέσπιση τεχνικών μέτρων διατήρησης για ορισμένα αποθέματα άκρως μεταναστευτικών ειδών και για την τροποποίηση του κανονισμού (ΕΚ) αριθ. 973/2001
                  13
               · και

               ·τον κανονισμό (ΕΚ) αριθ. 1984/2003 του Συμβουλίου για τη θέσπιση κοινοτικού συστήματος στατιστικής καταγραφής όσον αφορά τον τόνο (Thunnus thynnus), τον ξιφία και το μεγαλόφθαλμο τόνο
                  14
               .

               Οι προτεινόμενες πράξεις δεν συμπληρώνουν, ούτε τροποποιούν το θεσμικό πλαίσιο της σύμβασης ICCAT.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η εν λόγω πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.

               4.2.2.Εφαρμογή στην προκειμένη περίπτωση

               Ο κύριος σκοπός και το περιεχόμενο της προβλεπόμενης πράξης αφορούν την αλιεία. Ο κανονισμός (ΕΕ) αριθ. 1380/2013 αποτελεί τη νομική βάση για τον καθορισμό των αρχών που πρέπει να αντικατοπτρίζονται στην παρούσα θέση.

               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 43 παράγραφος 2 της ΣΛΕΕ. Η παρούσα απόφαση θα αντικαταστήσει την απόφαση 10974/1/14 REV 1, η οποία καλύπτει την περίοδο 20142018.

               4.3.Συμπέρασμα

               Το άρθρο 43 παράγραφος 2 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ, θα πρέπει να αποτελέσει τη νομική βάση της προτεινόμενης απόφασης.

               2019/0061 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Διεθνή Επιτροπή για τη Διατήρηση των Θυννοειδών του Ατλαντικού και για την κατάργηση της απόφασης 10974/1/14 REV 1

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Με την απόφαση του Συμβουλίου της 9ης Ιουνίου 1986
                  15
               , η Ευρωπαϊκή Κοινότητα ενέκρινε τη Διεθνή σύμβαση για τη διατήρηση των θυννοειδών του Ατλαντικού (σύμβαση ICCAT), με την οποία ιδρύθηκε η Διεθνής Επιτροπή για τη Διατήρηση των Θυννοειδών του Ατλαντικού (ICCAT).

               (2)Η ICCAT είναι αρμόδια για την έγκριση μέτρων που αποσκοπούν στη διασφάλιση της μακροπρόθεσμης διατήρησης και βιώσιμης χρήσης των αλιευτικών πόρων στην περιοχή της σύμβασης ICCAT και στην προστασία των θαλάσσιων οικοσυστημάτων στα οποία απαντώνται οι εν λόγω πόροι. Τα μέτρα αυτά ενδέχεται να καταστούν δεσμευτικά για την Ένωση.

               (3)Ο κανονισμός (EΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  16
                προβλέπει ότι η Ένωση διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, συμβάλλοντας παράλληλα στη διαθεσιμότητα του επισιτιστικού εφοδιασμού. Ορίζει επίσης ότι η Ένωση εφαρμόζει την προληπτική προσέγγιση για τη διαχείριση της αλιείας και έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Προβλέπει περαιτέρω ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, με σκοπό τη στήριξη της ανάπτυξης των επιστημονικών γνώσεων και γνωμοδοτήσεων, τη σταδιακή εξάλειψη των απορρίψεων και την προαγωγή αλιευτικών μεθόδων που προωθούν επιλεκτικότερες τεχνικές αλιείας, την αποφυγή και τη μείωση, κατά το δυνατόν, των ανεπιθύμητων αλιευμάτων και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Επιπλέον, ο κανονισμός (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας.

               (4)Όπως αναφέρεται στην κοινή ανακοίνωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  17
               , και στα συμπεράσματα του Συμβουλίου σχετικά με την κοινή ανακοίνωση
                  18
               , η προώθηση μέτρων για την υποστήριξη και την ενίσχυση της αποτελεσματικότητας των περιφερειακών οργανώσεων διαχείρισης της αλιείας (ΠΟΔΑ) και, κατά περίπτωση, για τη βελτίωση της διακυβέρνησής τους βρίσκεται στο επίκεντρο της δράσης της Ένωσης σε αυτά τα φόρουμ.

               (5)Η ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών με τίτλο Ευρωπαϊκή στρατηγική για τις πλαστικές ύλες σε μια κυκλική οικονομία
                  19
               , αφορά ειδικά μέτρα για τη μείωση των πλαστικών υλών και της θαλάσσιας ρύπανσης, καθώς και της απώλειας ή εγκατάλειψης αλιευτικών εργαλείων στη θάλασσα.

               (6)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στις συνεδριάσεις της ICCAT για την περίοδο 2019-2024, δεδομένου ότι τα μέτρα διατήρησης της ICCAT θα είναι δεσμευτικά για την Ένωση και μπορούν να επηρεάσουν με καθοριστικό τρόπο το περιεχόμενο της ενωσιακής νομοθεσίας και, συγκεκριμένα, τον κανονισμό (ΕΚ) αριθ. 1005/2008 του Συμβουλίου
                  20
               · τον κανονισμό (ΕΚ) αριθ. 1224/2009 του Συμβουλίου
                  21
               · και τον κανονισμό (EE) 2017/2403 του Ευρωπαϊκού Κοινοβουλίου και του Συμβουλίου
                  22
               · τον κανονισμό (EE) 2016/1627 του Ευρωπαϊκού Κοινοβουλίου και του Συμβουλίου
                  23
               · τον κανονισμό (ΕΚ) αριθ. 1936/2001 του Συμβουλίου
                  24
               · τον κανονισμό (ΕΚ) αριθ. 520/2007 του Συμβουλίου
                  25
               · και τον κανονισμό (ΕΚ) αριθ. 1984/2003 του Συμβουλίου
                  26
               . Αυτό οφείλεται στο γεγονός ότι οι συστάσεις που εγκρίνει η ICCAT μπορούν να συμπληρώσουν, να τροποποιήσουν ή να αντικαταστήσουν υποχρεώσεις που προβλέπονται στην ισχύουσα νομοθεσία της ΕΕ.

               (7)Επί του παρόντος, η θέση που πρέπει να ληφθεί εξ ονόματος της Ένωσης στις συνεδριάσεις της ICCAT καθορίζεται με την απόφαση 10974/1/14 REV 1 του Συμβουλίου
                  27
               . Είναι σκόπιμο να καταργηθεί η απόφαση 10974/1/14 REV 1 και να αντικατασταθεί από νέα απόφαση για την περίοδο 2019-2023

               (8)Δεδομένης της εξελισσόμενης φύσης των αλιευτικών πόρων στη περιοχή της σύμβασης ICCAT και της συνεπακόλουθης ανάγκης να λαμβάνονται υπόψη στη θέση της Ένωσης οι νέες εξελίξεις, συμπεριλαμβανομένων των νέων επιστημονικών και άλλων σχετικών πληροφοριών που υποβάλλονται πριν ή κατά τη διάρκεια των συνεδριάσεων της ICCAT, θα πρέπει να θεσπιστούν διαδικασίες, σύμφωνα με την αρχή της καλόπιστης συνεργασίας μεταξύ των θεσμικών οργάνων της Ένωσης που κατοχυρώνεται στο άρθρο 13 παράγραφος 2 της Συνθήκης για την Ευρωπαϊκή Ένωση (ΣΕΕ), για την εξειδίκευση της θέσης της Ένωσης σε ετήσια βάση, για την περίοδο 2019-2023.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στις συνεδριάσεις της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) καθορίζεται στο παράρτημα Ι της παρούσας απόφασης.

               Άρθρο 2

               Η εξειδίκευση της θέσης της Ένωσης σε ετήσια βάση κατά τις συνεδριάσεις της ICCAT διεξάγεται σύμφωνα με το παράρτημα II.

               Άρθρο 3

               Η θέση της Ένωσης που περιλαμβάνεται στο παράρτημα Ι αξιολογείται και, εφόσον κρίνεται σκόπιμο, αναθεωρείται από το Συμβούλιο κατόπιν πρότασης της Επιτροπής, το αργότερο έως την ετήσια συνεδρίαση της ICCAT το 2024.

               Άρθρο 4

               Καταργείται η απόφαση 10974/1/14 REV 1 της 20ής Ιουνίου 2014.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση του Συμβουλίου, της 9ης Ιουνίου 1986, για την προσχώρηση της Κοινότητας στη διεθνή σύμβαση για τη διατήρηση των θυννοειδών του Ατλαντικού, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των συμβαλλομένων στη σύμβαση κρατών, που υπεγράφη στο Παρίσι στις 10 Ιουλίου 1984 (ΕΕ L 162 της 18.6.1986, σ. 33).

                     (2)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, σχετικά με την Κοινή Αλιευτική Πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (3)

                        COM(2011) 424 της 13.7.2011.

                     (4)

                        COM(2018) 28 final της 16.1.2018.

                     (5)

                        JOIN(2016) 49 final της 10.11.2016.

                     (6)

                        7348/1/17 REV 1 της 24.3.2017.

                     (7)

                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (8)

                        ΕΕ L 286 της 29.10.2008, σ. 1.

                     (9)

                        ΕΕ L 343 της 22.12.2009, σ. 1.

                     (10)

                        ΕΕ L 347 της 28.12.2017, σ. 81.

                     (11)

                        ΕΕ L 252 της 16.9.2016, σ. 1.

                     (12)

                        ΕΕ L 263 της 3.10.2001, σ. 1.

                     (13)

                        ΕΕ L 123 της 12.5.2007, σ. 3.

                     (14)

                        ΕΕ L 295 της 13.11.2003, σ. 1.

                     (15)

                        Απόφαση του Συμβουλίου, της 9ης Ιουνίου 1986, για την προσχώρηση της Κοινότητας στη διεθνή σύμβαση για τη διατήρηση των θυννοειδών του Ατλαντικού, όπως τροποποιήθηκε από το πρωτόκολλο που προσαρτάται στην τελική πράξη της διάσκεψης των πληρεξουσίων των συμβαλλομένων στη σύμβαση κρατών, που υπεγράφη στο Παρίσι στις 10 Ιουλίου 1984 (ΕΕ L 162 της 18.6.1986, σ. 33).

                     (16)

                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).

                     (17)

                        JOIN(2016) 49 final της 10.11.2016.

                     (18)

                        7348/1/17 REV 1 της 24.3.2017.

                     (19)

                        COM(2018) 28 final της 16.1.2018.

                     (20)

                        Κανονισμός (ΕΚ) αριθ. 1005/2008 του Συμβουλίου, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (ΕΕ L 286 της 29.10.2008, σ. 1).

                     (21)

                        Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής, τροποποιήσεως των κανονισμών (ΕΚ) αριθ. 847/96, (ΕΚ) αριθ. 2371/2002, (ΕΚ) αριθ. 811/2004, (ΕΚ) αριθ. 768/2005, (ΕΚ) αριθ. 2115/2005, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007, (ΕΚ) αριθ. 676/2007, (ΕΚ) αριθ. 1098/2007, (ΕΚ) αριθ. 1300/2008, (ΕΚ) αριθ. 1342/2008 και καταργήσεως των κανονισμών (ΕΟΚ) αριθ. 2847/93, (ΕΚ) αριθ. 1627/94 και (ΕΚ) αριθ. 1966/2006 (ΕΕ L 343 της 22.12.2009, σ. 1).

                     (22)

                        Κανονισμός (ΕΕ) 2017/2403 του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2017, σχετικά με τη βιώσιμη διαχείριση των εξωτερικών αλιευτικών στόλων και την κατάργηση του κανονισμού (ΕΚ) αριθ. 1006/2008 του Συμβουλίου (ΕΕ L 347 της 28.12.2017, σ. 81).

                     (23)

                        Κανονισμός (ΕΕ) 2016/1627 του Ευρωπαϊκού Κοινοβουλίου και του Συμβουλίου, της 14ης Σεπτεμβρίου 2016, για τη θέσπιση πολυετούς σχεδίου αποκατάστασης του τόνου στον Ανατολικό Ατλαντικό και στη Μεσόγειο και για την κατάργηση του κανονισμού (ΕΚ) αριθ. 302/2009 του Συμβουλίου (ΕΕ L 252 της 16.9.2016, σ. 1).

                     (24)

                        Κανονισμός (ΕΚ) αριθ. 1936/2001 του Συμβουλίου, της 27ης Σεπτεμβρίου 2001, περί ορισμένων μέτρων ελέγχου των δραστηριοτήτων αλιείας των άκρως μεταναστευτικών ειδών ιχθύων (ΕΕ L 263 της 3.10.2001, σ. 1).

                     (25)

                        Κανονισμός (ΕΚ) αριθ. 520/2007 του Συμβουλίου, της 7ης Μαΐου 2007, για τη θέσπιση τεχνικών μέτρων διατήρησης για ορισμένα αποθέματα άκρως μεταναστευτικών ειδών και για την κατάργηση του κανονισμού (ΕΚ) αριθ. 973/2001 (ΕΕ L 123 της 12.5.2007, σ. 3).

                     (26)

                        Κανονισμός (EΚ) αριθ. 1984/2003 του Συμβουλίου, της 8ης Απριλίου 2003, για τη θέσπιση κοινοτικού συστήματος στατιστικής καταγραφής όσον αφορά τον τόνο (Thunnus thynnus), τον ξιφία και το μεγαλόφθαλμο τόνο (ΕΕ L 295 της 13.11.2003, σ. 1).

                     (27)

                        Απόφαση του Συμβουλίου της 20ής Ιουνίου 2014, για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Διεθνή Επιτροπή για τη Διατήρηση των Θυννοειδών του Ατλαντικού (ICCAT)

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.3.2019
            COM(2019) 111 final
            ΠΑΡΑΡΤΗΜΑΤΑ
            της
            πρότασης για απόφαση του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη Διεθνή Επιτροπή για τη Διατήρηση των Θυννοειδών του Ατλαντικού και για την κατάργηση της απόφασης 10974/1/14 REV 1

               ΠΑΡΑΡΤΗΜΑ Ι

               Θέση που πρέπει να ληφθεί, εξ ονόματος της Ευρωπαϊκής Ένωσης, στη Διεθνή Επιτροπή για τη Διατήρηση των Θυννοειδών του Ατλαντικού (ICCAT)

               1.ΑΡΧΕΣ

               Στο πλαίσιο της ICCAT, η Ένωση:

               α) ενεργεί σύμφωνα με τους στόχους και τις αρχές που επιδιώκει να τηρεί η Ένωση στο πλαίσιο της κοινής αλιευτικής πολιτικής (ΚΑΠ), ειδικότερα μέσω της προληπτικής προσέγγισης και των στόχων που συνδέονται με τη μέγιστη βιώσιμη απόδοση, όπως ορίζεται στο άρθρο 2 παράγραφος 2 του κανονισμού (ΕΕ) αριθ. 1380/2013, με στόχο να προωθήσει την εφαρμογή μιας προσέγγισης στη διαχείριση της αλιείας που να στηρίζεται στο οικοσύστημα, να προλάβει και να περιορίσει όσο το δυνατόν περισσότερο τα ανεπιθύμητα αλιεύματα, να εξαλείψει σταδιακά τις απορρίψεις και να περιορίσει τις επιπτώσεις των αλιευτικών δραστηριοτήτων στα θαλάσσια οικοσυστήματα, καθώς και να εξασφαλίσει αξιοπρεπές βιοτικό επίπεδο σε όσους εξαρτώνται από τις αλιευτικές δραστηριότητες, λαμβάνοντας υπόψη ταυτόχρονα τα συμφέροντα των καταναλωτών, μέσω της προώθησης ενός οικονομικά βιώσιμου και ανταγωνιστικού αλιευτικού τομέα στην Ένωση·

               β) καταβάλλει προσπάθειες με σκοπό τη δέουσα συμμετοχή των ενδιαφερόμενων φορέων κατά την προπαρασκευαστική φάση των μέτρων της ICCAT και διασφαλίζει ότι τα μέτρα που εγκρίνονται στο πλαίσιο της ICCAT είναι σύμφωνα με τη σύμβαση ICCAT·

               γ) διασφαλίζει ότι τα μέτρα που εγκρίνονται στο πλαίσιο της ICCAT συνάδουν με το διεθνές δίκαιο, και ιδίως με τις διατάξεις της Σύμβασης του 1982 των Ηνωμένων Εθνών για το Δίκαιο της Θάλασσας, της συμφωνίας του 1995 των ΗΕ σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων, της συμφωνίας του 1993 για την προώθηση της τήρησης των διεθνών μέτρων διατήρησης και διαχείρισης από αλιευτικά σκάφη στην ανοιχτή θάλασσα και της σύμβασης του 2009 του Οργανισμού Τροφίμων και Γεωργίας σχετικά με τα μέτρα που λαμβάνει το κράτος λιμένα·

               δ) προάγει θέσεις που συνάδουν με τις βέλτιστες πρακτικές των περιφερειακών οργανώσεων διαχείρισης της αλιείας (ΠΟΔΑ) στην ίδια περιοχή·

               ε) επιδιώκει συνοχή και συνέργεια με την πολιτική που ασκεί η Ένωση στις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, της απασχόλησης, του περιβάλλοντος, του εμπορίου, της ανάπτυξης, της έρευνας και καινοτομίας·

               στ)διασφαλίζει την τήρηση των διεθνών δεσμεύσεων της Ένωσης·

               ζ) ευθυγραμμίζεται με τα συμπεράσματα του Συμβουλίου της 19ης Μαρτίου 2012 για την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής
                  1
               ·

               η) αποσκοπεί στη δημιουργία ισότιμων όρων ανταγωνισμού για τον αλιευτικό στόλο της Ένωσης εντός της περιοχής της σύμβασης, οι οποίοι θα βασίζονται στις ίδιες αρχές και στα ίδια πρότυπα που ισχύουν σύμφωνα με το ενωσιακό δίκαιο, και στην προώθηση της ενιαίας εφαρμογής των εν λόγω αρχών και προτύπων·

               θ) ευθυγραμμίζεται με την κοινή ανακοίνωση της Ύπατης Εκπροσώπου της Ένωσης για θέματα Εξωτερικής Πολιτικής και Πολιτικής Ασφαλείας και της Ευρωπαϊκής Επιτροπής, με τίτλο Διεθνής διακυβέρνηση των ωκεανών: ένα θεματολόγιο για το μέλλον των ωκεανών μας
                  2
               , καθώς και με τα συμπεράσματα του Συμβουλίου σχετικά με την κοινή ανακοίνωση
                  3
               , και προωθεί μέτρα για την υποστήριξη και την ενίσχυση της αποτελεσματικότητας της ICCAT και, κατά περίπτωση, βελτιώνει τη διακυβέρνηση και τις επιδόσεις της (ιδίως όσον αφορά την επιστήμη, τη συμμόρφωση, τη διαφάνεια και τη διαδικασία λήψης αποφάσεων), συμβάλλοντας στη βιώσιμη διαχείριση των ωκεανών σε όλες τις διαστάσεις της·

               ι) προωθεί τον συντονισμό μεταξύ των ΠΟΔΑ και των περιφερειακών συμβάσεων για τις θάλασσες (ΠΣΘ) και τη συνεργασία με διεθνείς οργανισμούς, κατά περίπτωση, στο πλαίσιο της εντολής τους, και ιδίως τη συνεργασία με την OSPAR, την HELCOM και τη σύμβαση της Βαρκελώνης, των οποίων η Ένωση είναι συμβαλλόμενο μέρος·

               ια)προωθεί τον συντονισμό και τη συνεργασία με άλλες ΠΟΔΑ τόνου για θέματα κοινού ενδιαφέροντος, ιδίως μέσω της επανενεργοποίησης της αποκαλούμενης διαδικασίας του Κόμπε για τις ΠΟΔΑ τόνου και της επέκτασής της σε όλες τις ΠΟΔΑ.

               2.ΠΡΟΣΑΝΑΤΟΛΙΣΜΟΙ

               Η Ένωση επιδιώκει, στο μέτρο του δυνατού, να στηρίξει την έγκριση των παρακάτω δράσεων από την ICCAT:

               α) μέτρων διατήρησης και διαχείρισης των αλιευτικών πόρων στην περιοχή της σύμβασης ICCAT, με βάση τις βέλτιστες διαθέσιμες επιστημονικές γνωμοδοτήσεις, συμπεριλαμβανομένων των συνολικών επιτρεπόμενων αλιευμάτων (TAC) και των ποσοστώσεων ή των μέτρων ρύθμισης της αλιευτικής προσπάθειας για τους έμβιους θαλάσσιους βιολογικούς πόρους της ICCAT, ώστε να επιτευχθεί ή να διατηρηθεί το μέγιστο βιώσιμο επίπεδο απόδοσης έως το 2015, εφόσον είναι δυνατόν, και σε προοδευτική βάση με βαθμιαίες αυξήσεις, το αργότερο έως το 2020. Όπου κρίνεται αναγκαίο, τα ως άνω μέτρα διατήρησης και διαχείρισης θα περιλαμβάνουν ειδικά μέτρα για τα αποθέματα που υφίστανται υπεραλίευση, ώστε η αλιευτική προσπάθεια να εναρμονίζεται με τις διαθέσιμες αλιευτικές δυνατότητες·

               β) μέτρων για την πρόληψη, αποτροπή και εξάλειψη της παράνομης, λαθραίας και άναρχης (ΠΛΑ) αλιείας στην περιοχή της σύμβασης, συμπεριλαμβανομένου του καταλόγου σκαφών ΠΛΑ αλιείας·

               γ) μέτρων παρακολούθησης, ελέγχου και επιτήρησης στην περιοχή της σύμβασης, ώστε να εξασφαλίζεται αποτελεσματικός έλεγχος και συμμόρφωση προς τα μέτρα που λαμβάνονται στο πλαίσιο της ICCAT·

               δ) μέτρων για την ελαχιστοποίηση των αρνητικών επιπτώσεων των αλιευτικών δραστηριοτήτων και της υδατοκαλλιέργειας στη θαλάσσια βιοποικιλότητα και στα θαλάσσια οικοσυστήματα και στους οικοτόπους τους, συμπεριλαμβανομένων μέτρων για τη μείωση της θαλάσσιας ρύπανσης και την πρόληψη της απόρριψης πλαστικών στη θάλασσα και τη μείωση των επιπτώσεων στη θαλάσσια βιοποικιλότητα και στα οικοσυστήματα από τα πλαστικά στη θάλασσα, προστατευτικών μέτρων για ευαίσθητα θαλάσσια οικοσυστήματα στην περιοχή της σύμβασης ICCAT σύμφωνα με τα ψηφίσματα της Γενικής Συνέλευσης των Ηνωμένων Εθνών, καθώς και μέτρων για την αποφυγή και τη μείωση, στο μέτρο του δυνατού, των ανεπιθύμητων αλιευμάτων, συμπεριλαμβανομένων, ιδίως, των ευάλωτων θαλάσσιων ειδών, και τη σταδιακή εξάλειψη των απορρίψεων·

               ε)μέτρων για τη διαχείριση της χρήσης διατάξεων συγκέντρωσης ιχθύων (FAD), ιδίως για τη βελτίωση της συλλογής δεδομένων, ώστε να υπολογίζεται με ακρίβεια, να εντοπίζεται και να παρακολουθείται η χρήση FAD, για τη μείωση των επιπτώσεων στα ευάλωτα αποθέματα τόνου, για τον μετριασμό των ενδεχόμενων επιπτώσεών τους σε στοχευόμενα και μη είδη, καθώς και στο οικοσύστημα, και για τον περιορισμό της συμβολής τους στα θαλάσσια απορρίμματα·

               στ)μέτρων για τη μείωση των επιπτώσεων των αλιευτικών εργαλείων που έχουν εγκαταλειφθεί, χαθεί ή απορριφθεί με άλλο τρόπο (ALDFG) στον ωκεανό και για τη διευκόλυνση του εντοπισμού και της ανάκτησης των εν λόγω εργαλείων·

               ζ) μέτρων που αποσκοπούν στην απαγόρευση των αλιευτικών δραστηριοτήτων που έχουν ως μόνο στόχο τα πτερύγια του καρχαρία, ώστε όλοι οι καρχαρίες να εκφορτώνονται έχοντας ακόμα όλα τα πτερύγιά τους·

               η)συστάσεων, εφόσον ενδείκνυται και στο βαθμό που το επιτρέπουν τα σχετικά ιδρυτικά κείμενα, με τις οποίες θα ενθαρρύνεται η εφαρμογή της σύμβασης της Διεθνούς Οργάνωσης Εργασίας σχετικά με την εργασία στον τομέα της αλιείας

               θ) πρόσθετων τεχνικών μέτρων με βάση γνωμοδοτήσεις των επικουρικών οργάνων και ομάδων εργασίας της ICCAT.

               ΠΑΡΑΡΤΗΜΑ ΙΙ

               Εξειδίκευση σε ετήσια βάση της θέσης που πρέπει να λάβει η Ένωση

               στις συνεδριάσεις της Διεθνούς Επιτροπής για τη Διατήρηση των Θυννοειδών του Ατλαντικού

               Πριν από κάθε συνεδρίαση της ICCAT, όταν το όργανο αυτό καλείται να εγκρίνει αποφάσεις που παράγουν έννομα αποτελέσματα τα οποία ενδέχεται να καταστούν δεσμευτικά για την Ένωση, γίνονται οι απαραίτητες ενέργειες ώστε η θέση που θα διατυπωθεί εξ ονόματος της Ένωσης να λαμβάνει υπόψη τις τελευταίες επιστημονικές και λοιπές σχετικές πληροφορίες που διαβιβάζονται στην Ευρωπαϊκή Επιτροπή, σύμφωνα με τις αρχές και τους προσανατολισμούς που παρατίθενται στο παράρτημα Ι.

               Για τον σκοπό αυτό και βάσει των εν λόγω πληροφοριών, η Ευρωπαϊκή Επιτροπή διαβιβάζει εγκαίρως στο Συμβούλιο ή στα προπαρασκευαστικά του όργανα, πριν από κάθε συνεδρίαση της ICCAT, έγγραφο όπου παρουσιάζονται αναλυτικά τα στοιχεία της προτεινόμενης εξειδίκευσης της θέσης της Ένωσης, προκειμένου να συζητηθούν και να εγκριθούν οι λεπτομέρειες της θέσης που θα διατυπωθεί εξ ονόματος της Ένωσης.

               Εάν, στο πλαίσιο μιας συνεδρίασης της ICCAT, είναι αδύνατον, ακόμα και επιτόπου, να επιτευχθεί συμφωνία ώστε να ληφθούν υπόψη στη θέση της Ένωσης τα νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα.

                     (1)

                        7087/12 REV 1 ADD 1 COR 1.

                     (2)

                        JOIN(2016) 49 final της 10.11.2016.

                     (3)

                        7348/1/17 REV 1 της 24.3.2017.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2019
            COM(2019) 199 final
            2019/0098(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή που έχει συσταθεί με τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και σχετικά με τους όρους εντολής των ειδικών υποεπιτροπών

               ΑΙΤΙΟΛΟΓΙΚΗ ΕΚΘΕΣΗ

               1.ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης σχετικά με την προβλεπόμενη έγκριση του εσωτερικού κανονισμού της μεικτής επιτροπής και των όρων εντολής των ειδικών υποεπιτροπών στη μεικτή επιτροπή που έχει συσταθεί με τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου («η συμφωνία»).

               2.ΠΛΑΙΣΙΟ ΤΗΣ ΠΡΟΤΑΣΗΣ

               2.1.Η συμφωνία-πλαίσιο εταιρικής σχέσης και συνεργασίας ΕΕ-Φιλιππινών

               Η συμφωνία αποσκοπεί να εδραιώσει ενισχυμένη εταιρική σχέση μεταξύ της ΕΕ και των κρατών μελών της και των Φιλιππινών και να εμβαθύνει και να βελτιώσει τη διμερή συνεργασία σε θέματα αμοιβαίου ενδιαφέροντος, με γνώμονα τις κοινές αξίες και αρχές, μεταξύ άλλων μέσω της ενίσχυσης του διαλόγου υψηλού επιπέδου. Η συμφωνία θα δημιουργήσει συνεκτικό, νομικά δεσμευτικό πλαίσιο για τις σχέσεις της ΕΕ με τις Φιλιππίνες. Η συμφωνία υπεγράφη στις 11 Ιουλίου 2012 στην Πνομ Πενχ και άρχισε να ισχύει την 1η Μαρτίου 2018.

               2.2.Η μεικτή επιτροπή

               Η μεικτή επιτροπή συστήνεται με το άρθρο 48 της συμφωνίας. Τα κύρια καθήκοντά της είναι να διασφαλίζει την ορθή λειτουργία και εφαρμογή της συμφωνίας, τον καθορισμό προτεραιοτήτων όσον αφορά τους στόχους της συμφωνίας και τη διατύπωση συστάσεων για την προώθηση των στόχων της συμφωνίας. Στα υπόλοιπα καθήκοντα της μεικτής επιτροπής συγκαταλέγεται, μεταξύ άλλων, η μέριμνα για την ορθή λειτουργία κάθε τομεακής συμφωνίας ή πρωτοκόλλου που συνάπτεται ή που πρόκειται να συναφθεί μεταξύ των συμβαλλόμενων μερών.

               Η μεικτή επιτροπή διατυπώνει συστάσεις και λαμβάνει αποφάσεις, κατά περίπτωση, για την επίτευξη των στόχων της συμφωνίας. Η μεικτή επιτροπή συνεδριάζει σε επίπεδο ανώτερων υπαλλήλων. Η μεικτή επιτροπή καταρτίζει τον εσωτερικό κανονισμό της. Δύναται να συγκροτεί ειδικές υποεπιτροπές για την εξέταση συγκεκριμένων ζητημάτων.

               2.3.Η προβλεπόμενη πράξη της μεικτής επιτροπής

               Κατά την πρώτη της συνεδρίαση, η μεικτή επιτροπή πρέπει να εκδώσει αποφάσεις σχετικά με την έγκριση του εσωτερικού κανονισμού της μεικτής επιτροπής και σχετικά με τους όρους εντολής των ειδικών υποεπιτροπών («προβλεπόμενες πράξεις»).

               Σκοπός των προβλεπόμενων πράξεων είναι να εγκριθεί, σύμφωνα με το άρθρο 48 παράγραφος 5 της συμφωνίας, ο εσωτερικός κανονισμός στον οποίο θα βασίζεται η οργάνωση της μεικτής επιτροπής και οι όροι εντολής των ειδικών υποεπιτροπών ώστε να καταστεί δυνατή η εφαρμογή της συμφωνίας.

               3.ΘΕΣΗ ΠΟΥ ΠΡΕΠΕΙ ΝΑ ΛΗΦΘΕΙ ΕΞ ΟΝΟΜΑΤΟΣ ΤΗΣ ΕΝΩΣΗΣ

               Η θέση που πρέπει να ληφθεί εξ ονόματος της Ένωσης θα πρέπει να έχει ως στόχο την έγκριση του εσωτερικού κανονισμού της μεικτής επιτροπής ΕΕ-Φιλιππινών και των όρων εντολής των ειδικών υποεπιτροπών. Η θέση θα πρέπει να βασίζεται στα σχέδια αποφάσεων της μεικτής επιτροπής.

               4.ΝΟΜΙΚΗ ΒΑΣΗ

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των πράξεων «που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .

               4.1.2.Εφαρμογή στην προκειμένη περίπτωση

               Η μεικτή επιτροπή είναι όργανο που συνιστάται από δεδομένη συμφωνία, συγκεκριμένα τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου.

               Η πράξη την οποία καλείται να εγκρίνει η μεικτή επιτροπή είναι πράξη που παράγει έννομα αποτελέσματα. Και τούτο διότι, σύμφωνα με το άρθρο 48 παράγραφος 5 της συμφωνίας, η μεικτή επιτροπή υποχρεούται να καταρτίσει τον εσωτερικό κανονισμό της, ο οποίος θα είναι δεσμευτικός για την Ένωση.

               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο των προβλεπόμενων πράξεων σχετικά με τις οποίες λαμβάνεται θέση εξ ονόματος της Ένωσης. Εάν η πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί ο/η κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο/η κύριος/-α ή πρωτεύων/-ουσα σκοπός ή συνιστώσα.

               Σε περίπτωση που η πράξη επιδιώκει συγχρόνως πολλούς στόχους, ή έχει πολλές συνιστώσες, που συνδέονται άρρηκτα μεταξύ τους, χωρίς ο ένας/η μία να έχει παρεπόμενο χαρακτήρα σε σχέση με τον/την άλλο/-η, η ουσιαστική νομική βάση της απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση, τις διάφορες αντίστοιχες νομικές βάσεις.

               4.2.2.Εφαρμογή στην προκειμένη περίπτωση

               Οι προβλεπόμενες πράξεις αποσκοπούν στην προαγωγή των στόχων της συμφωνίας και στη διευκόλυνση της εφαρμογής της. Ο εσωτερικός κανονισμός διέπει τη γενική λειτουργία ενός οργάνου που έχει συσταθεί βάσει συμφωνίας. Επομένως, ο τομέας στον οποίο εμπίπτει η προβλεπόμενη απόφαση πρέπει να εκτιμηθεί υπό το πρίσμα της συμφωνίας στο σύνολό της
                  2
               .

               Στη συγκεκριμένη περίπτωση, ο πρωτεύων σκοπός και η πρωτεύουσα συνιστώσα της συμφωνίας είναι η συνεργασία με αναπτυσσόμενη χώρα (άρθρο 209 της ΣΛΕΕ)
                  3
               . Ως εκ τούτου, η κατάλληλη νομική βάση θα πρέπει να είναι το άρθρο 209 της ΣΛΕΕ.

               4.3.Συμπέρασμα

               Η νομική βάση της προτεινόμενης απόφασης θα πρέπει να είναι το άρθρο 209 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.

               5.ΔΗΜΟΣΙΕΥΣΗ ΤΩΝ ΠΡΟΒΛΕΠΟΜΕΝΩΝ ΠΡΑΞΕΩΝ

               Δεδομένου ότι η πράξη της μεικτής επιτροπής θα καθορίζει τον εσωτερικό της κανονισμό, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               2019/0098 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή που έχει συσταθεί με τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και σχετικά με τους όρους εντολής των ειδικών υποεπιτροπών

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 209 σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, («η συμφωνία») άρχισε να ισχύει την 1η Μαρτίου 2018.

               (2)Το άρθρο 48 παράγραφος 1 της συμφωνίας θεσπίζει μεικτή επιτροπή για τη διασφάλιση της ορθής λειτουργίας και εφαρμογής της συμφωνίας.

               (3)Το άρθρο 48 παράγραφος 5 της συμφωνίας ορίζει ότι η μεικτή επιτροπή καταρτίζει τον εσωτερικό κανονισμό της και το άρθρο 48 παράγραφος 3 ορίζει ότι δύναται να συγκροτεί ειδικές υποεπιτροπές.

               (4)Προκειμένου να διασφαλιστεί η αποτελεσματική εφαρμογή της συμφωνίας, ο εσωτερικός κανονισμός της μεικτής επιτροπής θα πρέπει να εγκριθεί το συντομότερο δυνατό.

               (5)Επομένως, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της μεικτής επιτροπής. Η θέση της Ένωσης στο πλαίσιο της μεικτής επιτροπής θα πρέπει να βασίζεται στα συνημμένα σχέδια αποφάσεων της μεικτής επιτροπής,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στην πρώτη συνεδρίαση της μεικτής επιτροπής ΕΕ-Φιλιππινών σχετικά με την προβλεπόμενη έγκριση του εσωτερικού κανονισμού της μεικτής επιτροπής και την έγκριση των όρων εντολής των ειδικών υποεπιτροπών της βασίζεται στα σχέδια αποφάσεων της μεικτής επιτροπής που επισυνάπτονται στην παρούσα απόφαση.

               Άρθρο 2

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Υπόθεση C-399/12, Γερμανία κατά Συμβουλίου (OIV), ECLI:EU:C:2014:2258, σκέψεις 61-64.

                     (2)

                        Υπόθεση C-244/17, Επιτροπή κατά Συμβουλίου (Καζαχστάν), ECLI:EU:C:2018:662, σκέψη 40.

                     (3)

                        Όσον αφορά το πεδίο εφαρμογής της αναπτυξιακής πολιτικής, βλ. υπόθεση C-377/12, Επιτροπή κατά Συμβουλίου (Φιλιππίνες), σκέψεις 36-37.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2019
            COM(2019) 199 final
            ΠΑΡΑΡΤΗΜΑΤΑ
            στην
            Πρόταση απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη μεικτή επιτροπή που έχει συσταθεί με τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και σχετικά με τους όρους εντολής των ειδικών υποεπιτροπών

               ΠΑΡΑΡΤΗΜΑ I

               ΑΠΟΦΑΣΗ αριθ. 1 /[../..] ΤΗΣ ΜΕΙΚΤΗΣ ΕΠΙΤΡΟΠΗΣ

               της...

               για την έγκριση του εσωτερικού κανονισμού της

               Η ΜΕΙΚΤΗ ΕΠΙΤΡΟΠΗ ΕΕ-ΦΙΛΙΠΠΙΝΩΝ,

               Έχοντας υπόψη τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου («η συμφωνία»), και ιδίως το άρθρο 48,

               Εκτιμώντας τα ακόλουθα:

               (1) Η συμφωνία άρχισε να ισχύει την 1η Μαρτίου 2018.

               (2) Επομένως, θα πρέπει να εγκριθεί ο εσωτερικός κανονισμός της μεικτής επιτροπής,

               ΑΠΟΦΑΣΙΖΕΙ:

               Άρθρο μόνο

               1.
                     Εγκρίνεται ο εσωτερικός κανονισμός της μεικτής επιτροπής, όπως παρατίθεται στο παράρτημα.

               2.
                     Η απόφαση αρχίζει να ισχύει την ημερομηνία της έκδοσής της.

               ... (τόπος),

               Για τη μεικτή επιτροπή ΕΕ-Φιλιππινών
                  Ο/Η πρόεδρος

               Παράρτημα A

               Εσωτερικός κανονισμός της μεικτής επιτροπής

               Άρθρο 1

               Καθήκοντα και σύνθεση

               1.
                     Η μεικτή επιτροπή επιτελεί τα καθήκοντα που προβλέπονται στο άρθρο 48 της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου («η συμφωνία»), εφεξής καλούμενων από κοινού «τα μέρη» και μεμονωμένα «το μέρος».

               2.
                     Η μεικτή επιτροπή αποτελείται από εκπροσώπους αμφοτέρων των μερών σε επίπεδο ανώτερων υπαλλήλων.

               Άρθρο 2

               Συνεδριάσεις

               1.
                     Η μεικτή επιτροπή συνέρχεται κανονικά ανά διετία. Οι συνεδριάσεις της μεικτής επιτροπής συγκαλούνται από τον πρόεδρο. Οι συνεδριάσεις πραγματοποιούνται στη Μανίλα και στις Βρυξέλλες εκ περιτροπής, σε ημερομηνία που ορίζεται κατόπιν αμοιβαίας συμφωνίας. Έκτακτες συνεδριάσεις της μεικτής επιτροπής μπορούν να πραγματοποιούνται με συμφωνία των μερών, κατόπιν αιτήματος ενός εξ αυτών.

               2.
                     Εφόσον συμφωνούν αμφότερα τα μέρη, οι συνεδριάσεις της μεικτής επιτροπής μπορούν κατ’ εξαίρεση να διεξάγονται μέσω εικονοδιάσκεψης ή τηλεδιάσκεψης.

               3.
                     Οι συνεδριάσεις της μεικτής επιτροπής διεξάγονται αποκλειστικά μεταξύ των εκπροσώπων των μερών και είναι εμπιστευτικές, εκτός εάν συμφωνηθεί διαφορετικά από τα μέρη.

               Άρθρο 3

               Προεδρία

               Το μέρος που φιλοξενεί την πρώτη συνεδρίαση της μεικτής επιτροπής ασκεί την προεδρία από την ημερομηνία της εν λόγω συνεδρίασης μέχρι τις 31 Δεκεμβρίου του εν λόγω έτους. Στη συνέχεια, η προεδρία της μεικτής επιτροπής ασκείται εκ περιτροπής από τα μέρη για περίοδο δύο ετών.

               Άρθρο 4

               Συμμετέχοντες

               1.
                     Η αντιπροσωπεία κάθε μέρους απαρτίζεται από εκπροσώπους των μερών με επικεφαλής ανώτερους υπαλλήλους.

               2.
                     Αμφότερα τα μέρη ενημερώνουν τον αντισυμβαλλόμενό τους σχετικά με τη σύνθεση της αντιπροσωπείας τους είκοσι μία (21) εργάσιμες ημέρες πριν από τη συνεδρίαση.

               3.
                     Ο πρόεδρος μεριμνά ώστε όλοι οι συμμετέχοντες στις συνεδριάσεις της μεικτής επιτροπής να είναι δεόντως εξουσιοδοτημένοι εκπρόσωποι των μερών. Τυχόν ανησυχίες σχετικά με τη σύνθεση της αντιπροσωπείας υποβάλλονται στον πρόεδρο.

               4.
                     Κατόπιν προηγούμενης συμφωνίας, τα μέρη μπορούν να προσκαλούν τρίτους σε συνεδρίαση για να παράσχουν πληροφορίες σχετικά με συγκεκριμένο θέμα, εφόσον κρίνεται απαραίτητο. Κάθε μέρος πρέπει να ενημερώνει τον αντισυμβαλλόμενό του τουλάχιστον είκοσι μία (21) εργάσιμες ημέρες πριν από τη συνεδρίαση σχετικά με την πρόθεσή του να προσκαλέσει τρίτο μέρος.

               Άρθρο 5

               Γραμματεία

               Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών της Δημοκρατίας των Φιλιππινών ασκούν από κοινού καθήκοντα γραμματέων της μεικτής επιτροπής. Όλες οι ανακοινώσεις προς και από τον πρόεδρο της μεικτής επιτροπής διαβιβάζονται στους γραμματείς. Η αλληλογραφία από και προς τον πρόεδρο μπορεί να συντάσσεται με οποιοδήποτε γραπτό μέσο, συμπεριλαμβανομένου του ηλεκτρονικού ταχυδρομείου.

               Άρθρο 6

               Ημερήσια διάταξη των συνεδριάσεων

               1.
                     Ο πρόεδρος καταρτίζει προσωρινή ημερήσια διάταξη για κάθε συνεδρίαση. Η προσωρινή ημερήσια διάταξη αποστέλλεται μαζί με τα σχετικά έγγραφα τουλάχιστον είκοσι μία (21) εργάσιμες ημέρες πριν από τη συνεδρίαση.

               2.
                     Η μεικτή επιτροπή εγκρίνει την ημερήσια διάταξη. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που εμφανίζονται στην προσωρινή ημερήσια διάταξη.

               Άρθρο 7

               Πρακτικά

               1.
                     Οι δύο γραμματείς συντάσσουν από κοινού σχέδιο περίληψης των αποτελεσμάτων/συμπερασμάτων της συνεδρίασης.

               2.
                     Ο επικεφαλής της αντιπροσωπείας κάθε μέρους εγκρίνει και υπογράφει το σχέδιο περίληψης σε δύο αντίγραφα. Κάθε μέρος λαμβάνει ένα πρωτότυπο της εγκεκριμένης και υπογεγραμμένης περίληψης.

               Άρθρο 8

               Αποφάσεις και συστάσεις

               1.
                     Η μεικτή επιτροπή μπορεί να λαμβάνει αποφάσεις ή να διατυπώνει συστάσεις με σκοπό την επίτευξη των στόχων της συμφωνίας. Οι αποφάσεις και οι συστάσεις εγκρίνονται με κοινή συμφωνία των μερών. Οι αποφάσεις και οι συστάσεις εγκρίνονται αφού ολοκληρωθούν από τα μέρη οι αντίστοιχες εσωτερικές διαδικασίες τους σύμφωνα με τις νομοθετικές και κανονιστικές τους διατάξεις.

               2.
                     Η μεικτή επιτροπή μπορεί να αποφασίσει να εκδώσει αποφάσεις ή συστάσεις μέσω γραπτής διαδικασίας. Στις περιπτώσεις αυτές, τα μέρη συμφωνούν προθεσμία για τη διάρκεια της διαδικασίας. Εάν κατά την εκπνοή αυτής της προθεσμίας κανένα μέρος δεν έχει εκφράσει αντιρρήσεις για την προτεινόμενη απόφαση ή σύσταση, ο πρόεδρος της μεικτής επιτροπής δηλώνει ότι η απόφαση ή η σύσταση εγκρίθηκε χωρίς αντιρρήσεις.

               Άρθρο 9

               Δαπάνες

               1.
                     Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της μεικτής επιτροπής, τόσο όσον αφορά τα έξοδα προσωπικού, ταξιδιού και διαμονής, όσο και τα έξοδα ταχυδρομείου και τηλεπικοινωνιών.

               2.
                     Κάθε μέρος αναλαμβάνει όλες τις δαπάνες που συνεπάγονται για το ίδιο η διερμηνεία κατά τις συνεδριάσεις και η μετάφραση.

               3.
                     Το μέρος που φιλοξενεί τη συνεδρίαση αναλαμβάνει όλες τις δαπάνες που σχετίζονται με τη διοργάνωση της συνεδρίασης και την αναπαραγωγή των εγγράφων.

               Άρθρο 10

               Ειδικές υποεπιτροπές

               1.
                     Σύμφωνα με το άρθρο 48 παράγραφος 3 της συμφωνίας, η μεικτή επιτροπή δύναται να συγκροτεί ειδικές υποεπιτροπές προκειμένου να την επικουρούν στην εκτέλεση των καθηκόντων της. Οι ειδικές υποεπιτροπές υποβάλλουν έκθεση αποκλειστικά στη μεικτή επιτροπή μετά από κάθε συνεδρίασή τους.

               2.
                     Η μεικτή επιτροπή ορίζει τους όρους εντολής κάθε ειδικής υποεπιτροπής.

               3.
                     Η μεικτή επιτροπή μπορεί να αποφασίσει να τροποποιήσει τους όρους εντολής ή να καταργήσει οποιαδήποτε υπάρχουσα ειδική υποεπιτροπή.

               4.
                     Οι ειδικές υποεπιτροπές μπορούν να διατυπώνουν συστάσεις και να τις υποβάλλουν προς έγκριση στη μεικτή επιτροπή.

               ΠΑΡΑΡΤΗΜΑ II

               ΑΠΟΦΑΣΗ αριθ. 2/[../..] ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΦΙΛΙΠΠΙΝΩΝ

               της....

               για τη σύσταση ειδικών υποεπιτροπών και την έγκριση της εντολής τους

               Η ΜΕΙΚΤΗ ΕΠΙΤΡΟΠΗ ΕΕ-ΦΙΛΙΠΠΙΝΩΝ,

               Έχοντας υπόψη τη συμφωνία-πλαίσιο εταιρικής σχέσης και συνεργασίας μεταξύ της Ευρωπαϊκής

               Ένωσης και των κρατών μελών της, αφενός, και της Δημοκρατίας των Φιλιππινών, αφετέρου («η

               συμφωνία»), και ιδίως το άρθρο

               48 παράγραφος 3, καθώς και το άρθρο [10] του εσωτερικού κανονισμού της μεικτής επιτροπής,

               Εκτιμώντας τα ακόλουθα:

               (1) Για να καταστούν δυνατές οι συζητήσεις σε επίπεδο εμπειρογνωμόνων σχετικά με τους βασικούς τομείς που εμπίπτουν στο πεδίο εφαρμογής της συμφωνίας, θα πρέπει να συσταθούν ειδικές υποεπιτροπές.

               (2) Σύμφωνα με το άρθρο [8] του εσωτερικού κανονισμού της, η μεικτή επιτροπή μπορεί να αποφασίσει να εκδώσει αποφάσεις με γραπτή διαδικασία, [Εάν χρησιμοποιηθεί γραπτή διαδικασία σε αυτή την περίπτωση]

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο μόνο

               Με την παρούσα απόφαση συστήνονται οι ειδικές υποεπιτροπές που παρατίθενται στο παράρτημα Α. Οι όροι εντολής των ειδικών υποεπιτροπών ορίζεται στο παράρτημα Β.

               (Τόπος),

               Για τη μεικτή επιτροπή ΕΕ-Φιλιππινών
                  Ο/Η πρόεδρος

               Παράρτημα A

               Μεικτή Επιτροπή ΕΕ-Φιλιππινών

               Ειδικές υποεπιτροπές

               Παράρτημα B

               Όροι εντολής των ειδικών υποεπιτροπών που συστήνονται δυνάμει της συμφωνίας-πλαισίου εταιρικής σχέσης και συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας των Φιλιππινών, αφετέρου, εφεξής καλούμενων από κοινού «τα μέρη» και μεμονωμένα «το μέρος»

               Άρθρο 1

               Οι ειδικές υποεπιτροπές εξετάζουν θέματα ή συγκεκριμένα έργα που αφορούν τον σχετικό τομέα συνεργασίας.

               Άρθρο 2

               Οι ειδικές υποεπιτροπές λειτουργούν υπό την εποπτεία της μεικτής επιτροπής. Υποβάλλουν εκθέσεις και διαβιβάζουν τις περιλήψεις αποτελεσμάτων/συμπερασμάτων τους στον πρόεδρο της μεικτής επιτροπής εντός τριάντα (30) ημερολογιακών ημερών μετά από κάθε συνεδρίαση.

               Άρθρο 3

               1.
                     Οι ειδικές υποεπιτροπές απαρτίζονται από εκπροσώπους των μερών. Οι επικεφαλής των αντιπροσωπειών των συναφών ειδικών υποεπιτροπών αλληλοενημερώνονται σχετικά με την εκπροσώπηση αμφότερων των μερών στις ειδικές υποεπιτροπές πριν από κάθε συνεδρίαση.

               2.
                     Κατόπιν γραπτής συμφωνίας των αρμόδιων επικεφαλής των αντιπροσωπειών των ειδικών υποεπιτροπών, οι ειδικές υποεπιτροπές μπορούν να προσκαλούν τρίτους στις αντίστοιχες συνεδριάσεις τους και να ζητούν τη γνώμη τους για συγκεκριμένα θέματα της ημερήσιας διάταξης, ανάλογα με την περίπτωση. Κάθε μέρος πρέπει να ενημερώνει τον αντισυμβαλλόμενό του τουλάχιστον δέκα (10) εργάσιμες ημέρες πριν από τη συνεδρίαση σχετικά με την πρόθεσή του να προσκαλέσει τρίτους. Η επιλογή του τρίτου μέρους/των τρίτων μερών συμφωνείται από τα μέρη πριν από τη συνεδρίαση.

               Άρθρο 4

               Η προεδρία των ειδικών υποεπιτροπών ασκείται από το μέρος που προεδρεύει της μεικτής επιτροπής, το οποίο, καταρχήν, τις φιλοξενεί.

               Άρθρο 5

               Ένας εκπρόσωπος της Ευρωπαϊκής Υπηρεσίας Εξωτερικής Δράσης ή της αρμόδιας Γενικής Διεύθυνσης της Ευρωπαϊκής Επιτροπής και ένας εκπρόσωπος του αρμόδιου επικεφαλής οργανισμού της Δημοκρατίας των Φιλιππινών ασκούν από κοινού καθήκοντα γραμματέα των ειδικών υποεπιτροπών.

               Άρθρο 6

               1.
                     Οι ειδικές υποεπιτροπές συνεδριάζουν κάθε φορά που το απαιτούν οι περιστάσεις κατόπιν συμφωνίας των μερών, με βάση γραπτή αίτηση ενός από τα δύο μέρη. Κάθε συνεδρίαση συγκαλείται σε τόπο και ημερομηνία που συμφωνούνται από τα μέρη. Εφόσον συμφωνούν αμφότερα τα μέρη, οι συνεδριάσεις των υποεπιτροπών μπορούν κατ' εξαίρεση να διεξάγονται μέσω εικονοδιάσκεψης ή τηλεδιάσκεψης.

               2.
                     Όταν ένα μέρος ζητά τη σύγκληση συνεδρίασης ειδικής υποεπιτροπής, ο γραμματέας του άλλου μέρους απαντά εντός είκοσι μίας (21) εργάσιμων ημερών από την παραλαβή του αιτήματος.

               3.
                     Λαμβάνοντας υπόψη το άρθρο 3 παράγραφος 2 σχετικά με τα τρίτα μέρη, κάθε μέρος ενημερώνει εγκαίρως τον πρόεδρο σχετικά με την προβλεπόμενη σύνθεση της αντιπροσωπείας του πριν από τη συνεδρίαση.

               Άρθρο 7

               1.
                     Ο πρόεδρος κοινοποιεί στα μέρη το σχέδιο ημερήσιας διάταξης το αργότερο είκοσι μία (21) εργάσιμες ημέρες πριν από τη συνεδρίαση.

               2.
                     Κάθε μέρος μπορεί να ζητά από τον πρόεδρο να προσθέσει θέμα στην ημερήσια διάταξη της συνεδρίασης ειδικής υποεπιτροπής. Αν συμφωνήσουν τα μέρη, μπορούν να εγγραφούν στην ημερήσια διάταξη και άλλα θέματα πέραν αυτών που εμφανίζονται στην προσωρινή ημερήσια διάταξη.

               Άρθρο 8

               1.
                     Οι γραμματείς συντάσσουν από κοινού το σχέδιο περίληψης των αποτελεσμάτων/συμπερασμάτων.

               2.
                     Ο επικεφαλής της αντιπροσωπείας κάθε μέρους εγκρίνει και υπογράφει το σχέδιο περίληψης σε δύο αντίγραφα πριν από το τέλος κάθε συνεδρίασης. Κάθε μέρος λαμβάνει ένα πρωτότυπο της εγκεκριμένης και υπογεγραμμένης περίληψης.

               3.
                     Οι συνεδριάσεις των ειδικών υποεπιτροπών διεξάγονται αποκλειστικά μεταξύ των εκπροσώπων των μερών και είναι εμπιστευτικές, εκτός εάν συμφωνηθεί διαφορετικά από τα μέρη.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 30.11.2017
            COM(2017) 709 final
            2017/0315(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

               Το σχέδιο απόφασης της Μεικτής Επιτροπής του ΕΟΧ (που επισυνάπτεται στην πρόταση απόφασης του Συμβουλίου) αποσκοπεί στην τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ προκειμένου να ενσωματωθεί σε αυτό ο κανονισμός (ΕΕ) αριθ. 910/2014 σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά
                  1
               .

               Οι προσαρμογές που περιλαμβάνονται στο σχέδιο απόφασης της Μεικτής Επιτροπής του ΕΟΧ υπερβαίνουν ό,τι μπορεί να θεωρηθεί ως απλή τεχνική προσαρμογή κατά την έννοια του κανονισμού αριθ. 2894/94 του Συμβουλίου.

               •Συνοχή με τις ισχύουσες διατάξεις στον τομέα πολιτικής

               Το συνημμένο σχέδιο απόφασης της Μεικτής Επιτροπής του ΕΟΧ επεκτείνει την ήδη υφιστάμενη πολιτική της ΕΕ στα κράτη ΕΖΕΣ του ΕΟΧ (Νορβηγία, Ισλανδία και Λιχτενστάιν).

               •Συνοχή με άλλες πολιτικές της Ένωσης

               Η επέκταση του κεκτημένου της ΕΕ στα κράτη ΕΖΕΣ του ΕΟΧ, με την ενσωμάτωσή του στη συμφωνία ΕΟΧ, πραγματοποιείται σύμφωνα με τους στόχους και τις αρχές της εν λόγω συμφωνίας με στόχο την επίτευξη ενός δυναμικού και ομοιογενούς Ευρωπαϊκού Οικονομικού Χώρου, με βάση κοινούς κανόνες και ισότιμους όρους ανταγωνισμού.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

               Η νομοθεσία που πρέπει να ενσωματωθεί στη συμφωνία ΕΟΧ βασίζεται στο άρθρο 114 της Συνθήκης για τη λειτουργία της Ευρωπαϊκής Ένωσης.

               Το άρθρο 1 παράγραφος 3 του κανονισμού (ΕΚ) αριθ. 2894/94 του Συμβουλίου
                  2
                σχετικά με ορισμένες λεπτομέρειες εφαρμογής της συμφωνίας ΕΟΧ προβλέπει ότι το Συμβούλιο καθορίζει τη θέση της Ένωσης όσον αφορά τις αποφάσεις αυτές, κατόπιν πρότασης της Επιτροπής.

               Η ΕΥΕΔ, σε συνεργασία με την Επιτροπή, υποβάλλει το σχέδιο απόφασης της Μεικτής Επιτροπής του ΕΟΧ προκειμένου να εγκριθεί από το Συμβούλιο ως θέση της Ένωσης. Η ΕΥΕΔ ελπίζει ότι θα μπορέσει να το υποβάλει στη Μεικτή Επιτροπή του ΕΟΧ το συντομότερο δυνατό.

               •Επικουρικότητα (σε περίπτωση μη αποκλειστικής αρμοδιότητας)

               Η πρόταση συνάδει με την αρχή της επικουρικότητας για τον ακόλουθο λόγο.

               Ο στόχος της παρούσας πρότασης, δηλαδή να διασφαλίζει την ομοιογένεια της εσωτερικής αγοράς, δεν μπορεί να υλοποιηθεί επαρκώς από τα κράτη μέλη και δύναται, συνεπώς, λόγω των αποτελεσμάτων, να επιτευχθεί καλύτερα σε ενωσιακό επίπεδο.

               Η διαδικασία ενσωμάτωσης του κεκτημένου της ΕΕ στη συμφωνία ΕΟΧ πραγματοποιείται σύμφωνα με τον κανονισμό (ΕΚ) αριθ. 2894/94 του Συμβουλίου, της 28 Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο, που επιβεβαιώνει την υιοθετηθείσα προσέγγιση.

               •Αναλογικότητα

               Σύμφωνα με την αρχή της αναλογικότητας, η παρούσα πρόταση δεν υπερβαίνει τα αναγκαία όρια για την επίτευξη αυτού του στόχου.

               •Επιλογή του νομικού μέσου

               Δυνάμει του άρθρου 98 της συμφωνίας ΕΟΧ, η πράξη που επιλέγεται είναι η απόφαση της Μεικτής Επιτροπής του ΕΟΧ. Η Μεικτή Επιτροπή του ΕΟΧ διασφαλίζει την αποτελεσματική εφαρμογή και λειτουργία της συμφωνίας ΕΟΧ. Για τον σκοπό αυτό, λαμβάνει αποφάσεις στις περιπτώσεις που προβλέπονται στην συμφωνία ΕΟΧ.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Συγκέντρωση και χρήση εμπειρογνωσίας

               Άνευ αντικειμένου

               •Εκτίμηση επιπτώσεων

               Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Δεν αναμένονται δημοσιονομικές επιπτώσεις από την ενσωμάτωση του κανονισμού (ΕΕ) αριθ. 910/2014 στη συμφωνία ΕΟΧ.

               5.ΛΟΙΠΑ ΣΤΟΙΧΕΙΑ

               •Αιτιολόγηση και προτεινόμενη λύση:

               Άρθρο 14 του κανονισμού (ΕΕ) αριθ. 910/2014:

               Σύμφωνα με το άρθρο 14 του κανονισμού (ΕΕ) αριθ. 910/2014, οι υπηρεσίες εμπιστοσύνης που παρέχουν οι πάροχοι υπηρεσιών που είναι εγκατεστημένοι σε τρίτες χώρες αναγνωρίζονται ως νομικά ισοδύναμες με τις υπηρεσίες που παρέχουν οι πάροχοι υπηρεσιών που είναι εγκατεστημένοι στην ΕΕ, σε περίπτωση που αναγνωρίζονται δυνάμει συμφωνίας που έχει συναφθεί μεταξύ της ΕΕ και της εν λόγω τρίτης χώρας, ή με διεθνή οργανισμό.

               Μετά την ενσωμάτωση του κανονισμού (ΕΕ) αριθ. 910/2014 στη συμφωνία ΕΟΧ, η αρχή της εσωτερικής αγοράς που κατοχυρώνεται με το άρθρο 4 του κανονισμού εφαρμόζεται όσον αφορά όλα τα συμβαλλόμενα μέρη της συμφωνίας ΕΟΧ, δημιουργώντας έτσι μια εσωτερική αγορά μεταξύ των κρατών της ΕΖΕΣ και της ΕΕ. Ωστόσο, οι συμφωνίες της ΕΕ που, σύμφωνα με το άρθρο 14, επιτρέπουν σε επιχειρήσεις τρίτων χωρών να παρέχουν υπηρεσίες σχετικά με τη διευρυμένη ενιαία αγορά - συμπεριλαμβανομένων των κρατών της ΕΖΕΣ - δεν πρόκειται να συναφθούν εξ ονόματος των κρατών της ΕΖΕΣ. Αντίστοιχα, η συμφωνία ΕΟΧ δεν θίγει την αρμοδιότητα των κρατών μελών ΕΖΕΣ να συνάπτουν τέτοιες διεθνείς συμφωνίες με τρίτες χώρες ή διεθνείς οργανισμούς εξ ονόματός τους. Ως εκ τούτου, εφόσον οι εν λόγω συμφωνίες τηρούν τα κριτήρια που ορίζονται στο άρθρο 14 παράγραφος 2, θα πρέπει επίσης να επιτρέπουν την αναγνώριση των υπηρεσιών εμπιστοσύνης, καταγωγής τρίτων χωρών, ως ισοδύναμες στη διευρυμένη εσωτερική αγορά. Ως εκ τούτου, προτείνεται η προσαρμογή στο άρθρο 14 παράγραφος 1.

               Για να εξασφαλιστεί η αποτελεσματική λειτουργία της συμφωνίας ΕΟΧ, εν προκειμένω, θα πρέπει να υπάρξει ανταλλαγή πληροφοριών, στο πλαίσιο της Μεικτής Επιτροπής του ΕΟΧ, όσον αφορά τις διεθνείς συμφωνίες σχετικά με την πρόσβαση στην αγορά για τις υπηρεσίες εμπιστοσύνης, σύμφωνα με το άρθρο 92 της συμφωνίας ΕΟΧ. Εφόσον είναι αναγκαίο, τα συμβαλλόμενα μέρη προβαίνουν σε διαβουλεύσεις με σκοπό την επίλυση των πιθανών προβλημάτων. Ως εκ τούτου προτείνεται προσαρμογή.

               Προκειμένου να διατηρηθούν ισότιμοι όροι ανταγωνισμού για τη διευρυμένη εσωτερική αγορά, είναι σημαντικό οι πάροχοι υπηρεσιών εμπιστοσύνης που είναι εγκατεστημένοι στα κράτη της ΕΖΕΣ να επωφελούνται, στο μέτρο του δυνατού, από την αμοιβαία μεταχείριση που χορηγούν τρίτες χώρες σε επιχειρήσεις της ΕΕ στο πλαίσιο συμφωνιών που έχουν συναφθεί από την ΕΕ — δεδομένου ότι οι επιχειρήσεις τρίτων χωρών αποκτούν με αυτόν τον τρόπο αυτομάτως πρόσβαση στην αγορά των κρατών ΕΖΕΣ. Στο σχέδιο απόφασης της Μεικτής Επιτροπής του ΕΟΧ προτείνεται, ως εκ τούτου, η αντίστοιχη προσαρμογή.

               Οι τρεις προτεινόμενες προσαρμογές είναι, κατ’ ουσίαν, όμοιες με τις προσαρμογές που ισχύουν στον ΕΟΧ όσον αφορά την οδηγία 1999/93/ΕΚ του Ευρωπαϊκού Κοινοβουλίου και του Συμβουλίου
                  3
               , βλ. σημείο 5ιβ του παραρτήματος XI της συμφωνίας ΕΟΧ.

               2017/0315 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114, σε συνδυασμό με το άρθρο 218 παράγραφος 9,

               Έχοντας υπόψη τον κανονισμό (ΕΚ) αριθ. 2894/94 του Συμβουλίου, της 28ης Νοεμβρίου 1994, σχετικά με ορισμένες λεπτομέρειες εφαρμογής της συμφωνίας για τον Ευρωπαϊκό Οικονομικό Χώρο
                  4
               , και ιδίως το άρθρο 1 παράγραφος 3,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η συμφωνία για τον Ευρωπαϊκό Οικονομικό Χώρο
                  5
                («συμφωνία ΕΟΧ») άρχισε να ισχύει την 1η Ιανουαρίου 1994.

               (2)Σύμφωνα με το άρθρο 98 της συμφωνίας ΕΟΧ, η Μεικτή Επιτροπή του ΕΟΧ μπορεί να αποφασίσει να τροποποιήσει, μεταξύ άλλων, το παράρτημα XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της εν λόγω συμφωνίας.

               (3)Ο κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου
                  6
                πρέπει να ενσωματωθεί στη συμφωνία ΕΟΧ.

               (4)Το παράρτημα XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ θα πρέπει, επομένως, να τροποποιηθεί ανάλογα.

               (5)Η θέση της Ένωσης στη Μεικτή Επιτροπή του ΕΟΧ θα πρέπει, επομένως, να βασιστεί στο συνημμένο σχέδιο απόφασης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί, εξ ονόματος της Ένωσης, στο πλαίσιο της Μεικτής Επιτροπής του ΕΟΧ, για την προτεινόμενη τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ, βασίζεται στο σχέδιο απόφασης της Μεικτής Επιτροπής του ΕΟΧ που επισυνάπτεται στην παρούσα απόφαση.

               Άρθρο 2

               Η παρούσα απόφαση αρχίζει να ισχύει από την ημέρα της έκδοσής της.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).

                     (2)

                        ΕΕ L 305 της 30.11.1994, σ. 6–8.

                     (3)

                        ΕΕ L 13 της 19.1.2000, σ. 12.

                     (4)

                        ΕΕ L 305 της 30.11.1994, σ. 6.

                     (5)

                        ΕΕ L 1 της 3.1.1994, σ. 3.

                     (6)

                        Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,30.11.2017
            COM(2017) 709 final
            ΠΑΡΑΡΤΗΜΑ
            στην
            Πρόταση απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στη Μεικτή Επιτροπή του ΕΟΧ όσον αφορά τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ

               ΠΑΡΑΡΤΗΜΑ

                  ΑΠΟΦΑΣΗ ΤΗΣ ΜΕΙΚΤΗΣ ΕΠΙΤΡΟΠΗΣ ΤΟΥ ΕΟΧ αριθ. .../2017

                  της

                  σχετικά με την τροποποίηση του παραρτήματος XI (Ηλεκτρονικές επικοινωνίες, οπτικοακουστικές υπηρεσίες και κοινωνία της πληροφορίας) της συμφωνίας ΕΟΧ

               Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,

               Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία ΕΟΧ»), και ιδίως το άρθρο 98,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ
                  1
                πρέπει να ενσωματωθεί στη συμφωνία ΕΟΧ.

               (2)O κανονισμός (ΕΕ) αριθ. 910/2014 καταργεί την οδηγία 1999/93/EΚ του Ευρωπαϊκού Κοινοβουλίου και του Συμβουλίου
                  2
                η οποία έχει ενσωματωθεί στη συμφωνία ΕΟΧ και η οποία πρέπει, συνεπώς, να διαγραφεί από τη συμφωνία ΕΟΧ.

               (3)Επομένως, το παράρτημα II της συμφωνίας ΕΟΧ θα πρέπει να τροποποιηθεί αναλόγως,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Το κείμενο του σημείου 5ιβ (οδηγία 1999/93/ΕΚ του Ευρωπαϊκού Κοινοβουλίου και του Συμβουλίου) του παραρτήματος XI της συμφωνίας ΕΟΧ αντικαθίσταται από το ακόλουθο κείμενο:

               «32014 R 0910: Κανονισμός (ΕΕ) αριθ. 910/2014 του Ευρωπαϊκού Κοινοβουλίου και του Συμβουλίου, της 23ης Ιουλίου 2014, σχετικά με την ηλεκτρονική ταυτοποίηση και τις υπηρεσίες εμπιστοσύνης για τις ηλεκτρονικές συναλλαγές στην εσωτερική αγορά και την κατάργηση της οδηγίας 1999/93/ΕΚ (ΕΕ L 257 της 28.8.2014, σ. 73).

               Για τους σκοπούς της παρούσας συμφωνίας, οι διατάξεις του κανονισμού προσαρμόζονται ως εξής:

               α)Στο άρθρο 14 παράγραφος 1, προστίθεται η φράση «, ή μεταξύ κράτους της ΕΖΕΣ και της εν λόγω τρίτης χώρας ή διεθνούς οργανισμού » μετά τις λέξεις «άρθρο 218 ΣΛΕΕ».

               β)Τα συμβαλλόμενα μέρη αλληλοενημερώνονται όσον αφορά τη διαπραγμάτευση και τη σύναψη των συμφωνιών που αναφέρονται στο άρθρο 14 παράγραφος 1 και, αν ζητηθεί, λαμβάνουν χώρα διαβουλεύσεις στο πλαίσιο της Μεικτής Επιτροπής του ΕΟΧ.

               γ)Κάθε φορά που η Ευρωπαϊκή Ένωση διαπραγματεύεται συμφωνία που αναφέρεται στο άρθρο 14 παράγραφος 1, καταβάλλει προσπάθειες να επιτύχει ισότιμη μεταχείριση για τις εγκεκριμένες υπηρεσίες εμπιστοσύνης που παρέχονται από εγκεκριμένους παρόχους υπηρεσιών εμπιστοσύνης, εγκατεστημένους στα κράτη της ΕΖΕΣ.

               δ)Στο άρθρο 51, όσον αφορά τα κράτη της ΕΖΕΣ:

               i)στην παράγραφο 3, η φράση «την 1η Ιουλίου 2017» αντικαθίσταται από τη φράση «έξι μήνες μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]»,

               ii)στην παράγραφο 4, η φράση «από τις 2 Ιουλίου 2017» αντικαθίσταται από τη φράση «έξι μήνες μετά την ημερομηνία έναρξης ισχύος της απόφασης της Μεικτής Επιτροπής του ΕΟΧ αριθ. .../... της ... [παρούσα απόφαση]»,

               Άρθρο 2

               Τα κείμενα του κανονισμού (ΕΕ) αριθ. 910/2014 στην ισλανδική και στη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.

               Άρθρο 3

               Η παρούσα απόφαση αρχίζει να ισχύει στις/την […], υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας ΕΟΧ*.

                  3Άρθρο 4

               Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.

               Βρυξέλλες,

                     Για τη Μεικτή Επιτροπή του ΕΟΧ

                     Ο Πρόεδρος

                     Οι Γραμματείς
                     της Μεικτής Επιτροπής του ΕΟΧ

                     (1)

                        ΕΕ L 257 της 28.8.2014, σ. 73.

                     (2)

                        ΕΕ L 13 της 19.1.2000, σ. 12.

                     (3)
                  * [Δεν έχουν αναφερθεί συνταγματικές απαιτήσεις.] [Έχουν αναφερθεί συνταγματικές απαιτήσεις.]